અમદાવાદમાં પોલીસનો ખોફ જાણે ના હોય તેમ નિકોલ-કઠવાડા રોડ પરની નિલકંઠ રેસિડન્સીમાં આજે ઢળતી સાંજે ક્રાઇમ બ્રાન્ચની પોલીસ ટીમ અને પાંચ લૂંટારુઓ વચ્ચે સામસામા 12 રાઉન્ડ ગોળીબાર થતા ખળભળાટ મચી ગયો હતો. ક્રાઈમ બ્રાન્ચની ટીમ બાતમીના આધારે લૂંટ અને ચોરી કરતી ગેંગને પકડવા પહોંચી હતી. ત્રીજા માળનો દરવાજો ખખડાવતા જ અંદરથી નીકળેલા શખ્સે ફિલ્મી સ્ટાઈલે પોલીસ પર ગોળીબાર કરવાનું શરૂ કર્યું હતું. એક્શન ફિલ્મની જેમ સામસામા ગોળીબારના રમઝટમાં ચાર આરોપીઓ ફોક્સવેગન પોલો કારમાં ભાગ્યા હતા. જ્યારે પ્રકાશ નામના એક આરોપીને પોલીસે તમંચા સાથે જીવના જોખમે પકડી પાડ્યો હતો. પાછળથી પોલીસે અન્યે બે આરોપીઓને પકડી લેતા કુલ ત્રણ આરોપીએ પોલીસની પકડમાં આવ્યા હતા. ફાયરીંગ કરનારાઓ પૈકી કેટલાક બનાસકાંઠા અને કેટલાક રાજસ્થાનના હોવાની પ્રાથમિક વિગતો મળી છે. ઘટનાની જાણ થતા ક્રાઈમ બ્રાન્ચ સહિત શહેરના અનેક ઉચ્ચ અધિકારીઓ સ્થળ પર દોડી ગયા હતા.